stanford-oval/wikipedia huggingface dataset:
אי-תלות באפשרויות לא רלוונטיות
דוגמאות

דיקטטורה מקיימת אי-תלות, מכיוון שאם אף בוחר לא שינה את העדפותיו בין א' ל-ב', אז בפרט הדיקטטור לא שינה את העדפותיו ביניהם.
עבור  \left|A\right|=2, כל פונקציית רווחה חברתית מקיימת את תכונת האי-תלות, כי אם לא השתנו ההעדפות בין א' ל-ב', ההעדפות כלל לא השתנו.
עבור  \left|A\right|\geq 3, שיטת בורדה מקיימת את תכונת הפה-אחד, אך לא מקיימת את תכונת האי-תלות, למשל עבור וקטורי-ההעדפות הבאים:
| בוחר | מקום ראשון | מקום שני | מקום שלישי |
| --- | --- | --- | --- |
| רונן | a | b | c |
| זרובבלה | b | c | a |
| תוצאה | b | a | c |
| בוחר | מקום ראשון | מקום שני | מקום שלישי |
| --- | --- | --- | --- |
| רונן | a | c | b |
| זרובבלה | b | a | c |
| תוצאה | a | b | c |
היחסים בין a ל-b לא השתנו אצל כל בוחר, אבל היחסים ביניהם בתוצאה הסופית השתנו.
הדוגמה הקודמת היא מקרה פרטי של משפט ארו, שאומר שכל פונקציית רווחה חברתית, שמקיימת את תכונת הפה אחד ואת תכונת האי-תלות באפשרויות לא רלוונטיות, היא דיקטטורה.
ראו גם

מונוטוניות
לקריאה נוספת

שמואל זמיר, מיכאל משלר, אילון סולן, תורת המשחקים, ירושלים: מאגנס, 2008, מסת"ב 9654932946
הערות שוליים

↑  הסימון  a\succ b אומר "a עדיף על b", הסימון  a\succeq b אומר "a עדיף על b, או שאף אחד מהם לא עדיף על השני".
↑  A היא קבוצת המועמדים. הסימון  \left|A\right| אומר "גודלה של A".
↑  כל בוחר נותן לכל מועמד נקודות, באופן הפוך למיקום היחסי שלו: למשל עבור שלושה מועמדים, מקום ראשון מקבל 2 נקודות, מקום שני נקודה אחת ומקום שלישי 0 נקודות. הניקוד הכללי של כל מועמד נקבע לפי סכום הנקודות שקיבל.
אלון מאיה

אלון מאיה (נולד ב-31 באוגוסט 1974) הוא כדורגלן עבר ישראלי ששיחק בעמדת הקשר.
קריירה

מאיה התחיל את הקריירה שלו במחלקת הנוער של הפועל פתח תקווה. ב-27 באוגוסט 1993 מאיה ערך את הופעת הבכורה שלו בקבוצה הבוגרת בהפסד 3-1 לצפרירים חולון, בה גם כבש את שער הבכורה שלו בקבוצה. בינואר 1998 מאיה הושאל להפועל ראשון לציון ובסיום העונה חזר לפתח תקווה.
אחרי עונה נוספת בהפועל פתח תקווה עבר להפועל כפר סבא מספר מחזורים לאחר פתיחת עונת 1999/2000, וירד איתה לליגה המשנה. בתחילת עונת 2000/2001 חזר להפועל פתח תקווה אך מיעט לשחק ובאמצע העונה עבר לאחי נצרת מהליגה השנייה.
בקיץ 2001 חתם במכבי עירוני קריית גת במדיה שיחק עד סיום העונה. לאחר מכן, חזר להפועל פתח תקווה עד ששוחרר בנובמבר 2003. בהמשך העונה שיחק בהפועל הרצליה מהליגה השלישית, ולאחר מכן פרש ממשחק.
אליזבת' גרין, אשת החסידה

| --- | --- |

 לידה:  10 באוקטובר 1905 ספרינגפילד, ארצות הברית 
 פטירה:  9 במאי 2001 (בגיל 95) Longmeadow, ארצות הברית 
 מדינה:  ארצות הברית 
 
אליזבת' גרין, אשת החסידה (באנגלית: Elizabeth Green the Stork Woman; ‏10 באוקטובר 1905, ספרינגפילד, מסצ'וסטס, ארצות הברית - 9 במאי 2001), הידועה גם בשם בטי גרין (Betty Green), הייתה אמנית מופעי שוליים אמריקאית שהוצגה לקהל כ"חסידה אנושית" במופעים בראשית המאה ה-20.
אף על פי שהפרעה גנטית היא הסיבה לעיוותה הגופני, היא סבלה גם מפיגור שכלי קל. עם זאת, לא היו לה בעיות רפואיות אחרות. הכינוי "אשת חסידה" מקורו באף הגדול והארוך שלה ובמבנה העצמות הדק.
גרין הייתה הראשונה שהופיעה במופעי השוליים בשם הבמה "קו-קו אשת הציפור", במסגרת קרקס האחים רינגלינג. המופע שלה היה בעיקרו מופע קומי, ובו רקדה בבגד גוף מכוסה בנוצות, לרגליה "רגלי ציפור" גדולות ועל ראשה נוצה ארוכה. יש הטוענים כי גרין הייתה אחת מאלו שעמדו בכניסה לקרקס והזמינו את העוברים והשבים להיכנס למופע, בשל היותה אחת מ"פריקים" שנראו יחסית "פחות מוזרים". היא כונתה גם בשם "מולינה ראש הסיכה", אם כי ייתכן ששם זה נבע רק מהרצון להבדיל בינה ובין קו-קו אשת הציפור, שהופיעה לצדה בסט של הסרט "פריקס", ושהייתה בתפקיד דומה.
היא ידועה בעיקר בשל הופעתה בסרט "פריקס" בבימויו של טוד בראונינג משנת 1932, בתפקיד "אשת החסידה". בערך בזמן שבו לוהקה לתפקיד, לוהקה לסרט גם מיני וולסי (Minnie Woolsey), אמנית הקרקס שהייתה ידועה בשם קו-קו אשת הציפור. לא ידוע מה הייתה תגובתה של גרין ל"תחרות" החדשה שלה, אך לאחר מכן היא חזרה להופיע תחת השם קו-קו אשת הציפור. מיני, ולא אליזבת' גרין, היא זו שמזוהה בדרך כלל עם שם הבמה "קו-קו אשת הציפור", מאחר שהיא זו שרקדה על שולחן הסעודה בסצנה המפורסמת בסרט.
אלבום בולים

אלבום בולים עם דפים דו צדדיים ודף הפרדה, הבולים מושחלים בתוך רצועות פלסטיק
אלבום בולים הוא ספר שבו ניתן לשמר בולי דואר כאוסף. האלבום הפך לכלי הנפוץ ביותר לבולאות, הן למתחילים והן לאספנים המומחים. אלבום יכול להיות בעל מספר דפים קבוע (בדרך כלל חזקה של 2), או שהוא אלבום מודולרי שניתן להוסיף לו דפים.
בעבר היה נהוג להדביק את הבולים ישירות על האלבום בדומה להדבקתם על מעטפה, אך כיום בולים בעלי דבק מקורי וללא סימני הדבקה נחשבים ליקרים יותר. כתוצאה מכך החל השימוש בפסים פלסטיים שמאפשרים להצמיד את הבול לדף באלבום, אך לא להדביק אותו ממש.
המילונאי ראובן אלקלעי הציע את החידוש בּוּלוֹן תחת אלבום בולים.
עיצוב האלבום

אלבומי הבולים כוללים דפים המיועדים לאחסון בולים, לעיתים עם רצועות פלסטיק שקופות, לתוכן מושחלים הבולים. הבולים באלבום מסודרים לפי טעמו של האספן ולפי מטרתו באוסף. אוסף המציג בול יחיד מכל סוג יכלול לרוב שורות של בולים המסודרות לאורך האלבומים. אספנים אשר מנסים להשלים סדרות יקדישו לרוב עמודים או אזורים מסוימים בדפים לסדרות מסוימות. מומחים אף יציינו ליד כל בול הערות על סגנונו, עיצובו, פרטים טכניים על הוצאתו או הדרך בה הגיע לבעליו הנוכחיים. בעבר היה נהוג לרשום את הערות אלו בעזרת כלי כתיבה פשוטים, אך כיום תוכנות רבות מציעות תכנון גרפי של הדף על גבי מסך המחשב.
אספנים רבים קונים אלבומים או דפים מודפסים מראש. מכלול האלבומים משתרע מאלבומים עבור בולים מכל רחבי העולם ועד לאלבומי "התמחות מקומית". לרוב האלבומים המוכנים האלו מציגים את תמונת הבול בשחור-לבן במקום בו יש לשים את הבול. לצד כל מקום שכזה האלבומים המודפסים מראש מספקים בעצמם את המידע הכתוב, זאת בהתאם לרצון האספן או הספקת היצרן.
חברות הוצאת אלבומי הבולים

אחד מאלבומי הבולים הראשונים הוא ה-V.R. של חברת סטנלי גיבונס. האלבום, שקוטלג בסביבות 1870, הפך לסדרת אלבומים שכללו בולים יקרי ערך במיוחד והפך את החברה הבריטית למובילה בתחום. חברות בולטות אחרות הן "לייטהאוס", "סקוט", "וייט אייס" (White Ace), לוכטרן, ולינדנר. החברות מעודדות את נאמנות לקוחותיהם על ידי פרסום עדכונים לאוספים מדי שנה.
השימוש באלבום

בעבר הבולים היו מודבקים לעמודים על ידי דבקם שלהם (כמו היו מודבקים על מעטפה לשם שליחת דבר דואר), או בעזרת דבק אחר. עם הזמן הבינו אספני הבולים שכתוצאה מכך לא ניתן עוד להפריד את הבולים מהאלבום בו הונחו ולא ניתן לבחון את גבם, שם נמצאים סימני המים וסימני המומחים. התשובה באה בדמות "צירי בולים". הצירים הם, למעשה, נייר דק ורך אשר מצדו האחד מודבק לדף האלבום. בצידו השני של הציר ישנו דבק רק על קצהו, כך שניתן יהיה להרים את הבול שיודבק עליו ולבחון את גבו. עם הזמן השתכללו הצירים והיה ניתן אף "לקלף" את הבולים מהם ובכך להוציאם כליל מהאלבום. אומנם גם הדבק ב"צירים" גורם לנזק מסוים לגב הבול, אך התוצאה סבירה הרבה יותר מאשר בשיטה הישנה.
גם שיטה זו נחשבת כיום למיושנת, ולא נהוג יותר להדביק את הבולים לאלבום על מנת נזק ולו הקל ביותר לדבק.
אחסון האלבומים מתבצע בעדינות תוך שמירה פן "ידחסו" יתר על מידה. האספנים שומרים על העמודים כך שיאווררו במטרה למנוע מהבולים להתקמט או לדבק לנזול. אלבומים יקרי ערך במיוחד מרופדים בכריכותיהם היטב כדי למנוע נזק אפשרי לבולים.
ראו גם

איסוף בולים
בולאות
הערות שוליים

↑  ראובן אלקלעי, מלון עברי שלם, כרך 3, הוצאת גליל, 1994
| --- | --- |
בקרת זהויות :  GND: 4671689-0 
למעלה משמאל ועם כיוון השעון: בול מודבק על "ציר", בול שעומד להיות מודבק על "ציר", אחוריו של בול שנפגעו משימוש ב"ציר"; ו"צירי בולים" משוחררים
אירוויזיון 1981

| --- | --- |

 מספר התחרות:  26
 גמר:  4 באפריל 1981
 מנחים:  דורין ני וריאן
 מנצח ראשי:  נואל קליאן
 רשת השידור המפיקה:  אירלנד RTÉ
 מיקום האירוע:  אירלנד RDS סימונסקורט, דבלין, אירלנד
 השיר הזוכה:  הממלכה המאוחדת הממלכה המאוחדת – "תחליט כבר" ("Making Your Mind Up"), להקת Bucks Fizz
 שיטת הניקוד:  כל מדינה מעניקה 1–8, 10 ו-12 נקודות ל-10 השירים האהובים עליה
 מספר משתתפות:  20
 מדינות שמשתתפות לראשונה:  קפריסין קפריסין
 מדינות שחוזרות לאחר פרישה:  ישראל ישראל  יוגוסלביה יוגוסלביה
 מדינות שפרשו מהתחרות:  מרוקו מרוקו  איטליה איטליה
 סיימו עם 0 נקודות:  נורווגיה נורווגיה
 המדינות המשתתפות
 
   המדינות המשתתפות  מדינות שהשתתפו בעבר אך לא השנה
 → אירוויזיון 1980 אירוויזיון 1982 ← 
 
אירוויזיון 1981 נערך ב-4 באפריל בדבלין לאחר זכייתה של אירלנד באירוויזיון 1980, והונחה על ידי דורין ני וריאן.
לקראת סיום ההצבעה, הובילה בריטניה עם 116 נקודות. הצבעתה של קפריסין (הראשונה בתולדותיה) יצרה שוויון בין בריטניה, שווייץ ומערב גרמניה 120 נקודות כל אחת. הצבעותיהן של שווייץ ושוודיה שינו את המצב (חרף העובדה שהניקוד נותר צמוד מאוד בין השלוש) ולבסוף ניצחה בריטניה עם 136 נקודות, עם השיר הקצבי "Making Your Mind Up" של להקת Bucks Fizz.
את ישראל, אשר חזרה לתחרות לאחר היעדרות בת שנה, ייצגה להקת הכל עובר חביבי עם השיר "הלילה". סולנית הלהקה שלומית אהרון עלתה לבמה כשהיא בחודשי היריון מתקדמים. השיר נחשב בעיני רבים כמועמד לזכייה[דרוש מקור][מפני ש...], אך סיים בסוף במקום השביעי עם 56 נקודות.
השירים המשתתפים

| סדר | מדינה | שפה | שם המבצע | שם השיר | תרגום | מיקום | ניקוד |
| --- | --- | --- | --- | --- | --- | --- | --- |
| 1 | אוסטריה אוסטריה | גרמנית | מרטי ברם | Wenn du da bist | כשאת כאן | 17 | 20 |
| 2 | טורקיה טורקיה | טורקית | שלישיית הפולק מודרנית ואייסלו אלדנץ' | Dönme Dolap | הקרוסלה | 18 | 9 |

| 3 | גרמניה גרמניה | גרמנית | לנה ולייטיס | Johnny Blue | ג'וני בלו | 2 | 132 |
| 4 | לוקסמבורג לוקסמבורג | צרפתית | ז'אן-קלוד פסקל | C'est peut-être pas l'Amérique | זו לא יכולה להיות אמריקה | 11 | 41 |
| 5 | ישראל ישראל | עברית | הכל עובר חביבי | הלילה | — | 7 | 56 |
| 6 | דנמרק דנמרק | דנית | דבי קמרון וטומי סיבאך | Krøller eller ej | שיער מתולתל או לא | 11 | 41 |
| 7 | יוגוסלביה יוגוסלביה | בוסנית | סייד ואיץ' ואיטה | Lejla | ליילה | 15 | 35 |
| 8 | פינלנד פינלנד | פינית | ריקי סורסה | Reggae OK | רגאיי OK | 16 | 27 |

| 9 | צרפת צרפת | צרפתית | ז'אן גאבילו | Humanahum | יומאנהום (בלטינית: כוכב בני האדם) | 3 | 125 |
| 10 | ספרד (1977) ספרד | ספרדית | באקלי | Y sólo tú | ורק את | 14 | 38 |
| 11 | הולנד הולנד | הולנדית | לינדה ויליאמס | Het is een wonder | זהו פלא | 9 | 51 |
| 12 | אירלנד אירלנד | אנגלית | שיבה | Horoscopes | הורוסקופ | 5 | 105 |

| 13 | נורווגיה נורווגיה | נורווגית | פין קאלביק | Aldri i livet | לעולם לא בחיי | 20 | 0 |
| 14 | בריטניה בריטניה | אנגלית | Bucks Fizz | Making Your Mind Up | תגיע להחלטה | 1 | 136 |
| 15 | פורטוגל פורטוגל | פורטוגזית | קרלוס פאיאו | Playback | פלייבק (השמעה חוזרת) | 18 | 9 |
| 16 | בלגיה בלגיה | הולנדית | אמלי סטאר | Samson | שמשון | 13 | 40 |
| 17 | יוון יוון | יוונית | יאניס דימיטראס | Φεγγάρι καλοκαιρινό | ירח קיצי | 8 | 55 |
| 18 | קפריסין קפריסין | יוונית | להקת איילנד | Μόνικα | מוניקה | 6 | 69 |
| 19 | שווייץ שווייץ | איטלקית | פיטר, סו ומארק | Io senza te | אני בלעדייך | 4 | 121 |
| 20 | שוודיה שוודיה | שוודית | ביורן סקיפס | Fångad i en dröm | נתפס בחלום | 10 | 50 |
מבצעים חוזרים בתחרות

| מבצע | מדינה | שנים קודמות |
| --- | --- | --- |
| ז'אן-קלוד פסקל | לוקסמבורג לוקסמבורג | 1961 (מקום ראשון) |
| פטר, סו ומארק | שווייץ שווייץ | 1971 (מקום 12), 1976 (מקום 4), 1979 (מקום 10) |
| מקסי (חלק מההרכב "שיבה") | אירלנד אירלנד | 1973 (מקום 10) |
| שריל בייקר (חלק מההרכב "Bucks Fizz") | הממלכה המאוחדת הממלכה המאוחדת | 1978 (חלק מההרכב "Coco" - מקום 11) |
| ביורן סקיפס | שוודיה שוודיה | 1978 (מקום 14) |
| טומי סיבאך ודבי קמרון | דנמרק דנמרק | 1979 (מקום 6) |
| מרטי ברם | אוסטריה אוסטריה | 1980 (חלק מההרכב "הדנובה הכחולה" – מקום 8) |
מגישי הניקוד

ישראל ישראל – דן כנר
יוגוסלביה יוגוסלביה – הלגה ולאהוביץ'
צרפת צרפת – דניס פבר
ראו גם

ישראל באירוויזיון 1981
איולף הקטן

| --- | --- |

התפאורה להצגה "איולף הקטן", סקיצה מאת פ.מ. דוגדינה משנת 1907 בגלריה של מחוז אסטרחן
 כתיבה:  הנריק איבסן 
 שפה:  נורווגית 
 
איולף הקטן (בנורווגית: Lille Eyolf) הוא מחזה בשלוש מערכות, פרי עטו של המחזאי הנורווגי הנריק איבסן. המחזה הוצג לראשונה ב-12 בינואר 1895 בדויטשס תיאטר בברלין.
דמויות

אלפרד אלמרס – בעל אדמות וסופר, מורה בעברו.
ריטה אלמרס – אשתו.
איולף – בנם בן התשע.
אסטה אלמרס – אחותו החורגת של אלפרד הצעירה ממנו.
בורגהיים – מהנדס.
אשת העכברים.
תקציר העלילה

"איולף הקטן" מגולל את סיפורה של משפחת אלמרס. בראשית המחזה, האב, אלפרד, זה עתה שב מטיול בהרים. בעודו שם, הוא החליט להתמקד מעתה ואילך בגידול בנו איולף, במקום להמשיך לעבוד על ספרו "האחריות האנושית". למרות שאיולף מתואר כ"עיניו יפות ונבונות"

הוא סובל משיתוק באחת מרגליו, ולכן הוריו מגוננים עליו. הוא משתוקק יותר מכל דבר אחר להיות ילד רגיל, אולם אביו יודע שהדבר אינו אפשרי. מכיוון שכך, אלפרד מעוניין לדחוף את איולף לעבר ייעוד אינטלקטואלי נעלה יותר.
מייד אחרי-כן מבקרת בבית משפחת אלמרס אשת העכברים, אישה המסוגלת לכשף עכברים, כך שהם הולכים בעקבותיה לים, שם הם טובעים. היא עוזבת כשמודיעים לה ששירותיה אינם נחוצים, ואיולף הולך אחריה, בלי שמבחינים בכך אלפרד, אשתו ריטה ואחותו אסטה. כשאיולף נעלם, אלפרד מספר לריטה על תוכניתו להיות אב טוב יותר לאיולף כדי לאפשר לו להיות מאושר. בזמן שהוא מספר את סיפורו, מבקר את המשפחה בורגהיים, מהנדס, שמעוניין באסטה. אסטה ובורגהיים יוצאים לטייל, אנו למדים על קנאותה של ריטה לאלפרד, בין השאר היא אומרת שהייתה מעדיפה שאיולף כלל לא היה נולד, מכיוון שהוא גוזל ממנה את תשומת לבו של אלפרד. שיחתם של ריטה ואלפרד מופרעת בשל שובם של אסטה ובורגהיים, ואחר-כך על ידי קולות צעקות מהים, שמגלים שאיולף טבע כשהוא הלך אחרי אשת העכברים לים.
למטה בחוף הים, אלפרד מתאבל ואסטה מנחמת אותו. ריטה ובורגהיים הולכים אחריהם. במהלך השיחה ביניהם, ריטה אומרת שהיא צריכה את אלפרד רק לעצמה, בעוד אלפרד מגלה שהוא נשא את ריטה לאישה כדי להיטיב עם אסטה. הם גם מאשימים זה את זה בפציעתו של איולף (כשהיה תינוק, הוא נפל מהשולחן כשהם התעלסו), כשאלפרד מאשים את ריטה באומרו:
"אז הופעת את – את, את – ומשכת אותי אליך פנימה."
ובכך היא הסיתה אותו מחובתו להשגיח על איולף.
בורגהיים ואסטה חוזרים, ובורגהיים מנסה שוב בחוסר הצלחה לשכנע את אסטה להתחתן איתו. אולם, כשאלפרד וריטה מבקשים ממנה להישאר איתם כדי לתפוש את מקומו של איולף, ובכך להקל במידת מה את נקיפות המצפון והבעיות בנישואיהם, אסטה מחליטה להתחתן עם בורגהיים וללכת בעקבותיו לצפון. כשאלפרד ממשיך להביע את מורת רוחו מלהיות הבעל שריטה מצפה ממנו שיהיה, היא משתפת אותו בתוכניתה החדשה לנסות ולהיטיב את חייהם של הילדים העניים ולחיות למטה ליד הים. כאן אלפרד רואה משהו חיובי בריטה, והוא מחליט להישאר איתה, כך שיחדיו יוכלו לכפר על טעויותיהם.
עיבודים

הפקה של "איולף הקטן" נעשתה במסגרת סדרת האנתולוגיה של ה־BBC "מחזה החודש" ביולי 1982. כיכבו בה אנתוני הופקינס כאלפרד ודיאנה ריג כריטה.
המחזה "גברת אפלק" של סמואל אדמסון מעביר את זירת ההתרחשות לחופה של קנט בשנות החמישים. הצגת הבכורה התקיימה בתיאטרון המלכותי הלאומי בינואר 2009 וזכתה לביקורות מעורבות
.
הסרט ג'אזיר, בבימויו של הבמאי ההודי גובינד נילאני (Govind Nihlani), הוא גרסה מודרנית המבוססת על המחזה. בסרט ההודי משחקים כוכבים כמו רטנה פטאק, ראג'יט קאפור ומיטה ואשישט. ואנראג' בהאטיה הלחין את הפסקול לסרט.
הסרט The Frost, בבימויו של הבמאי הקטלוני פראן אאודי, הוא גרסה מודרנית של הסיפור.
תרגומים בדפוס לעברית

הנריק איבסן, איולף הקטן; רמת גן: בית צבי – בית הספר לאמנויות הבמה, 1984, 1991.
המחזה בתיאטרון המקצועי הישראלי

1. תיאטרון החאן, הצגת בכורה : דצמבר 1986
יוצרים – תרגום : גד קינר, בימוי : יוסי יזרעאלי, תפאורה ותלבושות : משה שטרנפלד, מוזיקה : יוסי מר חיים, תאורה : חני ורדי.
שחקנים - אלפרד אלמרס : יהודה אלמגור, ריטה אלמרס : אורה מאירסון, אסטה אלמרס : איילת שור, אילוף הקטן : תדהר אופיר / שרף אורן, המהנדס בורגהיים : שמואל פאטאן, אשת העכברוש : שולמית אדר.
2. תיאטרון הבימה, הצגת בכורה : 24 בינואר 2009
יוצרים – תרגום : גד קינר, עיבוד ובימוי : חנן שניר, תפאורה : ענת שטרנשוס, מוזיקה : יוסי בן-נון, וידאו ארט : אורי גרשט, שפה ודיבור : יוני לוקאס, תלבושות : ילנה קלריך, תאורה : פליס רוס.
שחקנים - אלפרד אלמרס : יגאל שדה, ריטה אלמרס : יבגניה דודינה, אסטה אלמרס : ורד פלדמן, אילוף הקטן : אורן מגד, אדריאן מנדלסון, המהנדס בורגהיים : דוד קיגלר, אשת עכברוש : נעמי פולני.
הערות שוליים

↑  הנריק איבסן, איולף הקטן; רמת גן: בית צבי – בית הספר לאמנויות הבמה, 1991, עמ' 18.
↑  איולף הקטן, בית צבי, עמ' 69.
↑  מייקל בילינגטון, גברת אפלק, קוטסול, לונדון, בעיתון הגארדיאן, 28 בינואר 2009
↑  סוזנה קלאפ, סלח ושכח, בעיתון האובזרבר, 1 בפברואר 2009
↑  השחקנים היו קלייר סקינר בתפקיד ריטה אפלק, אנגוס רייט בתפקיד אלפרד אפלק ונעמי פרדריק בתפקיד אודרי אפלק.
↑  שרית ישי לוי, ביום שני תעלה הבכורה של "איולף הקטן" בחאן הירושלמי, חדשות, 5 בדצמבר 1986
יוסי עוזרד, ביקורת הצגה -  איפה המיתר שפקע, חדשות, 15 בינואר 1987
שרית פוקס, תשוקה אינה אהבה, מעריב, 5 בדצמבר 1986
↑  מיכאל הנדלזלץ, איולף הקטן: לאורו העכור של המוות, באתר הארץ, 23 בפברואר 2009
איתן בר-יוסף, איולף הקטן: מטריד וגם מרהיב, באתר הארץ, 30 במרץ 2009
| --- | --- |
בקרת זהויות :  VIAF: 199742968   WorldCat (עם VIAF): 199742968
אלן רודולף

| --- | --- |

אלן רודולף, 2009
 לידה:  18 בדצמבר 1943 (בן 80) לוס אנג'לס, ארצות הברית 
 מדינה:  ארצות הברית 
 תקופת הפעילות:  מ-1972 
 פרופיל ב-IMDb
 
אלן סטיבן רודולף (באנגלית: Alan Steven Rudolph; נולד ב-18 בדצמבר 1943) הוא במאי קולנוע ותסריטאי אמריקאי. רודולף כתב את התסריט לרוב סרטיו. הסרטים עוסקים בדרך כלל באנשים בודדים משולי החברה ומושם בהם דגש על עבודת צוות עם מספר שחקנים המופיעים ברבים מסרטיו, בהם קית' קאראדין וז'נבייב בוז'ולד . את הפסקול לרוב סרטיו כתב המוזיקאי מארק אישאם.
תולדות חייו ויצירתו

בנו של אוסקר רודולף, במאי טלוויזיה ושחקן קולנוע. היה תלמידו של רוברט אלטמן והיה עוזר במאי שלו בסרטו נאשוויל.
סרטו הראשון כבמאי היה "פרומושן" מ-1972, לאחריו באו עוד שבעה סרטים שנכשלו בקופות לפני סרטו המצליח הראשון, "בחר בי" משנת 1984. הסרט דן ביחסים מיניים בקרב חבורה משולי החברה ובה פרוצה לשעבר הפותחת בר משקאות על שמה (בגילומה של לסלי אן וורן), מארחת תוכנית-שיח עצורה (ז'נבייב בוז'ולד) ומטורף טוב-לב (קית' קאראדין). סרטו הבא, בעקבות הכרך ( Trouble in Mind ; 1985), הוצג בפסטיבל ברלין וזכה לשבחים. בסרט מככבים לצד בוז'ולד וקאראדין גם כריס כריסטופרסון, לורי סינגר ואישיות הדראג קווין דיוויין.
סרטו "המודרניים" הוא סרט תקופתי המתרחש בפריז ב-1926 ובו אמריקאי החי בפריז (קאראדין) מבקש את אהבתה של אשתו לשעבר (לינדה פיורנטינו), הנשואה לאספן אמנות גס ובור (בגילומו של ג'ון לון). סרטים נוספים משלו הם "זיווג משמיים" (1987), קומדיית פנטזיה עם אלן בארקין, "אהבה במעקב" (1990) מותחן בלשי קומי שנון בכיכובו של טום ברנג'ר, "מחשבות קטלניות" (1991) בכיכובה של דמי מור, "תאומים ושונים" ( Equinox; 1992) בכיכובו של מת'יו מודין בתפקיד כפול, "גברת פארקר והחוג המרושע" (1994) בכיכובה של ג'ניפר ג'ייסון לי כדורותי פארקר ועיבוד של ספרו של קורט וונגוט "ארוחת בוקר של אלופים" (1999) בכיכובם של ברוס ויליס, ניק נולטה ואלברט פיני.
אח"י רומח (סער 4.5)

| --- | --- |
,
אח"י רומח סער 4.5 מול חוף לבנון 1982
אח"י רומח סער 4.5 מול חוף לבנון 1982
 תיאור כללי
 מוטו:  הנסיכה השחורה
 סוג אונייה:  ספינת טילים
 צי:  חיל הים הישראלי
 דגל הצי:  
 סדרה:  סער 4.5 נושב
 סדרה קודמת:  סער 4
 סדרה עוקבת:  סער 5
 אוניות בסדרה:  אח"י רומח, אח"י קשת (סער 4.5)
 ציוני דרך עיקריים
 מספנה:  מספנות ישראל
 הושקה:  יוני 1981
 תקופת הפעילות:  1 בדצמבר 1981 – בשירות פעיל (42 שנים)
 מלחמות וקרבות:    מלחמת לבנון הראשונה    מלחמת לבנון השנייה מבצע עופרת יצוקה  מבצע עמוד ענן   מבצע צוק איתן
 מידות
 הֶדְחֶק:  488 טון
 אורך:  61.7 מטר
 רוחב:  7.6 מטר
 נתונים טכניים
 מהירות:  31 קשר
 גודל הצוות:  50 איש
 טווח שיוט:  4000 מייל ב-18 קשר   1700 מייל ב-30 קשר
 הנעה:  4 מנועי דיזל מתוצרת חברת MTU מדגם 538 בעלי הספק של 3380 כ"ס כל אחד.
 אמצעי לחימה
 חימוש:  8 טילי ים-ים הרפון  6 טילי ים - ים גבריאל משופרים  פצצות עומק נגד צוללות 2 תותחי אורליקון 20 מ"מ 5 מקלעי מאג 7.62 מ"מ טילי ים/קרקע אוויר סטינגר
 אמצעי גילוי ול"א:  מכ"ם "דגון" תוצרת אלתא. מערכת לוחמה אלקטרונית תוצרת אלישרא.
אח"י רומח היא ספינת סער שנבנתה במספנות ישראל כראשונה בסדרת סער 4.5 נושב ומשרתת בשייטת ספינות הטילים של חיל הים הישראלי מ-1 בדצמבר 1981.
הספינה השתתפה במלחמת לבנון הראשונה, במלחמת לבנון השנייה ובמבצעים שנערכו לפניהן ואחריהן.
היסטוריה

בהמשך לבניית שתי ספינות ה'חוחית' נושאות המסוק נבנו שתי ספינות ה'נושב' וכולן נכללות בסדרת סער 4.5.
בסדרה זו גוף הספינה הוארך ב-3.7 מטרים יחסית לגוף ספינות סער 4.
כבר בשלב התכנון ובהמשך בניסויי הים התברר כי הארכת הגוף ללא שינוי רוחבו יצרה תנאים הידרודינמיים משופרים, זאת מאחר שיחס אורך הגוף לרוחב הגוף גדל.
ואכן מהירותה המרבית של הספינה פחתה בשני קשרים בלבד למרות שמערכת ההנעה לא שודרגה.
טווח ההפלגה גדל בעיקר בגלל הגדלת קיבולת מכלי הדלק.
זוג ספינות הנושב נבנו בכספי מכירת אח"י רומח ואח"י קשת הראשונות (ספינות סער 4) לצ'ילה. הכספים הועברו למספנות ישראל ובתמורה הן נדרשו לתכנן ולבנות שתי ספינות מושלמות על גוף ספינות החוחית,ללא האנגר, כולל התקנת ושילוב מערכות הלחימה.
בהמשך לדגם ה'נושב' נבנו גם ספינות ה'נירית' באורך המוגדל וגם הן קיבלו את שם הסדרה סער 4.5.
תכנון ובניית הספינה

פרויקט הבנייה שהוטל על מספנות ישראל כלל את התקנת ושילוב מערכות הלחימה בספינה בנוסף לבניית גוף הספינה ומערכות ההנעה והחשמל שלה.
הספינה הושקה במספנות ישראל באמצע 1981.
לאחר השקת הספינה ביקש מפקד הספינה רון גינזבורג מהמש"ט, אל"ם אריה רונה, להצטרף לליווי ספינה מסדרת סער 3 שנמכרה לצי זר.
בקשתו אושרה וכך, במקביל לשילוב מערכות הלחימה, תכנן קצין הגוף בצוות נדרן, רס"ן רוני אילון, התקנות קבועות של מרכיבי ערכת הפלגה ארוכה כחלק מגוף הספינה.
תחילת הדרך > הצוות הראשון

צוות הספינה הראשוני מנה 18 איש מצוות אח"י כידון (סער 4) שנכנסה קודם לכן לשיפוץ חמש שנתי בזירת ים סוף.
גיוס שאר אנשי הצוות נעשה במאמץ משותף של סגן מפקד הספינה עופר דובנוב עם גורמי השלישות בבסיס חיפה (ב"ח) כך שבסופו של התהליך נוצר שילוב של סטי"לנים מנוסים יחסית, שהגיעו מזירת ים סוף, עם חיילים צעירים שהיו חדורי מוטיבציה לשירות על ספינת אבטיפוס חדשה. עופר דובנוב עצמו פיקד על אח"י רומח 5 שנים לאחר מכן.
לטובת ההפלגה הארוכה לליווי ספינת סער 3 ערך מפקד אח"י רומח אימוני היבנות מוגברים כולל מטווחים שבוצעו במקביל ותוך כדי ניסויי הקבלה של מספנות ישראל.
מיד במסירת הספינה לחיל הים בוצעה הפלגה מסכמת לאימון ההיבנות מערבית לקפריסין, ביציאה לים גילה צוות הגשר פריסקופ קרוב למפרץ חיפה, התברר שהייתה זו צוללת רוסית שעקבה אחר נושאת המטוסים נימיץ שעגנה במפרץ.
תחילת הדרך > יישום לקחים טכניים בעת בניית הספינה

בשנת 1980 בשלבי תכנון ובניית הספינה יישמו מהנדסי צוות נדרן סא"ל מאיר לוין ורס"ן רוני אילון את הלקחים הטכניים מספינות סער 4 שנבנו במספנות ישראל כולל סדקים שנבעו באח"י רומח הראשונה ובאח"י רשף (הפלגת לינול בסיום מלחמת יום הכיפורים). הם ידעו שהארכת הספינה (יחסית לסער 4) תגרום למאמצי כפיפה גדולים יותר מאשר בספינות סער 4. לכן הם פעלו מול מספנות ישראל להתקנת מדי מעוות (Strain gauge) שבאמצעותם נמדדו המאמצים במרכז הספינה.
בנוסף הותקנו מחוונים להצגת מאמצי הכפיפה בגשר הספינה. על ידי קריאת הנתונים למדו קציני הספינה באופן מושכל את מגבלות הגוף המוארך של הספינה. בהנחיית מהנדסי צוות נדרן יצרו קציני הספינה דיאגרמה שהייתה למעשה מעטפת ביצועים. ביוזמת מהנדסי צוות נדרן נוספו בדיקות המעוות לניסויי הים במסגרת בדיקות הקבלה של הספינה. כל זה היקנה לספינות הנושב יכולת משופרת להפלגה בים קשה תוך מניעת מאמצים חריגים. בהמשך ביקש מפקד הספינה להשאיר את המערכת הזו עד חזרת הספינה לתיקוני אחריות במספנות ישראל, בקשתו נענתה בחיוב וסייעה לתפקוד הספינה במבצע שלום הגליל.
מרכז ידיעות הקרב של הספינה (מי"ק) נבנה מתוך ציפייה שספינות סער 4.5 יקבלו עדיפות להיות ספינות פיקוד: זה כלל התקנה ושילוב צג טקטי, עמדה קבועה לגדוד קשר ארצי, והתקנות נוספות במי"ק שאיפשרו תפקוד נוח לחפ"ק מפקד השייטת, במקביל לעבודת צוות הספינה. גישה זו הוכיחה את עצמה כבר במבצע שלום הגליל וגם אחריה.
השתתפות במלחמות ומבצעים

במהלך שנות ה-80 ועד אמצע שנות ה-90 שימשו ספינות הנושב ספינות פיקוד של שייטת ספינות הטילים והובילו מבצעים משולבים.
הספינות השתתפו בפעילות שוטפת של חיל הים בגזרות הפעילות המסורתיות ובנוסף קבלו עדיפות לפעילות בגזרות רחוקות.
השתתפות במלחמות ומבצעים > מבצע שלום הגליל

אח"י רומח הוזנקה לים כבר בליל יום שישי 4 ביוני 1982 יחד עם אח"י עצמאות, היא ירתה למקורות האש שכוונו לקיבוץ ראש הנקרה והעיר נהריה.
בהמשך השתתפה אח"י רומח יחד עם אחותה אח"י קשת במבצע שלום הגליל.
במשך כל המבצע נכנסה הספינה לנמל פעמיים בלבד, וזו הייתה הוכחה נוספת ליכולת השהייה ממושכת בים.
סמוך לסיום המבצע שלום הגליל לכדה הספינה סד"ג אמל"ח של הפת"ח שניסה להיכנס לביירות, על סיפון הסד"ג היה קצין בכיר של הזרוע הימית של הפת"ח.
השתתפות במלחמות ומבצעים > מלחמת לבנון השנייה

במלחמה זו נמצאה אח"י רומח בפיקודו של רועי סלע, בקו הירי של הטיל שפגע באח"י חנית.
מורשת

בשנת 2014, לאחר מבצע צוק איתן יזם מפקד הספינה זיו רושקין פגישה של צוות הספינה מתקופת צוק איתן עם החיילים והקצינים שהפעילו את הספינה במלחמת לבנון הראשונה. המפגש נערך במוזיאון ההעפלה וחיל הים ונערך באופן שנתן ביטוי הולם לחיילים ולקציני הספינה בשתי התקופות. הצליח במיוחד פאנל של שלושה חיילים ושלושה קצינים מהצוות הראשון של הספינה מול אנשי הצוות בצוק איתן.